
A dehidroepiandroszteron protektív hatásainak vizsgálata neurotoxikus Alzheimer kóros egérmodellben

Kulcsszavak: Alzhaimer-kór; kolinerg rendszer; mikroglia; asztrocita; neurotoxikus modell
Bevezetés: Az Alzheimer kór (AD) egy progresszív neurodegeneratív betegség. Patológiájában kiemelkedő szerepet játszik a kolinerg idegrendszer zavara. Legfőképp a kolin-acetiltranszferáz (ChAT) pozitív sejtek pusztulása, valamint az acetilkolin-észteráz (AChE) rostok csökkenése figyelhető meg. Emellett az AD során megjelenő kóros fehérjék (amiloid plakkok, Tau hiperfoszforilátumok) aktiválják a glia sejteket, ami ideggyulladáshoz, ezáltal az AD romlásához vezet. A dehidroepiandroszteron (DHEA) és aktív, jobban oldódó metabolitja, a dehidroepiandroszteron-szulfát (DHEAS) neuroszteroidok, melyek feltételezhetően neuroprotektív és anti-inflamatórikus hatással bírnak.

Célkitűzés: Megvizsgálni a DHEAS hatásait az asztrocita és mikroglia funkcióra, valamint a kolinerg idegrendszerre egy neurotoxikus AD egérmodellben.

Módszerek: Egy unilaterális amiloid-β (Aβ) mikroinjekció segítségével C57BL6/J egerek nucleus basalis magnocelluláris (NBM) területén léziót okoztunk. A sztereotaxiás műtétet követően egy órával DHEAS-val vagy vivőanyaggal (fiziológiás sóoldat) kezeltük az egereket és eltérő időpontokban (3, 12, 30 nap) perfundáltuk. Mintáinkon immunhisztokémiai festéseket
végeztünk (ChAT, AChE, GFAP és Iba-1).

Eredmények: Eddigi eredményeink azt mutatják, hogy a 12 napos csoport esetében az Aβ injektálás csökkentette a ChAT pozitív neuronok számát az NBM régióban, valamint ezen neuronok kérgi projekcióit. Illetve szignifikánsan növelte a mikrogliák által lefedett területet a lézió oldalán. A DHEAS kezelés javította a rostpusztulás mértékét, befolyásolta a glia sejtek aktivációját, azonban nem változtatta a ChAT sejtszámot.

Következtetés: Eredményein alátámasztják a neuroszteroidok AD-ben betöltött szerepét. Úgy gondoljuk továbbá, hogy a DHEAS vagy ehhez hasonló vegyületek ígéretes terápiás lehetőséget nyújthatnak.



